Listeriose nou ook in Namibië | Netwerk24
Listeriose nou ook in Namibië
13 Maart 2018 20:47
Namibië het sy eerste geval van listeriose aangeteken, het Bernard Haufiku, minister van gesondheid, Dinsdag in die parlement aangekondig.
Hy het gesê 'n 41-jarige man veg om sy lewe in 'n hospitaal in Windhoek.
Volgens Haufiku word vermoed dat wors, wat die man by 'n slagter op Tsumeb, sowat 475 km noord van Windhoek, gekoop het, besmet was.
"Ons het reeds voorbereidings getref nadat ons van die voorkoms van die besmetting in Suid-Afrika gehoor het," sê Haufiku.
Altesaam 183 mense het reeds in Suid-Afrika gesterf en 970 het die bakterie-infeksie opgedoen.
Namibië het verlede week die invoer van verwerkte vleis uit Suid-Afrika verbied nadat die Suid-Afrikaanse gesondheidsowerhede die spesifieke dodelike stam van die bakterie in die Enterprise-fabriek in Polokwane opgespoor het.
Enterprise is 'n handelsmerk van Tiger Brands, wat Vrydag gesê het dat 'n verslag deur die departement van gesondheid die teenwoordigheid van die LST6-stam van listeriose in sy Polokwane-fabriek bevestig het.
Die maatskappy het dié aanleg en sy Germiston-tak gesluit, duisende ton verwerkte vleis teruggeroep en ook versending na naburige lande gestaak. – Reuters